सवाल है कि अपने प्रवर्तक और शास्ता के जीवन-संबंधी घटनाओं, विचारों को संग्रहीत करने का जो युगांतरकारी कार्य बुद्ध के शिष्यों ने किया, वैसा पूर्ण कस्सप, मक्खलि गोसाल या अजित केशकंबलि के शिष्यों ने क्यों नहीं किया? इसका समाधान भारतीय समाज की अंतर्ग्रंथियों को सुलझाने में हमारी मदद कर सकता है। हालांकि जो लोग भारत की सामाजिक संरचना से परिचित हैं, उनके लिए यह जटिल पहेली नहीं है। महाभारतकाल तक वर्ण-व्यवस्था जाति व्यवस्था के रूप में रूढ़ हो चुकी थी। ब्राह्मण समाज के शीर्ष पर आसीन थे। बिना उनकी सहमति के किसी भी निर्णय को लागू कर पाना असंभव था। निहित स्वार्थ के लिए वे नास्तिक विचारधारा को नापसंद करते थे। चूंकि नास्तिक विचारक न केवल ईश्वर और उसकी सत्ता का बल्कि सभी प्रकार के कर्मकांडों, जिनके चलते ब्राह्मणों को विशेषाधिकार प्राप्त थे, का विरोध करते थे। अतएव ब्राह्मणों द्वारा जो उस समय का पढ़ा-लिखा वर्ग था—उनकी उपेक्षा स्वाभाविक थी।